Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Begoña Ganuza Bernaola andreak egindako galderaren erantzuna, Foru Diputazioak emana, txertoak unibertsalizatzeko neurriak ezartzeari buruzkoa. Galdera 2018ko maiatzaren 11ko 62. Nafarroako Parlamentuko Aldizkari Ofizialean argitaratu zen.

Iruñean, 2018ko ekainaren 1ean

Lehendakaria: Ainhoa Aznárez Igarza

ERANTZUNA

Unión del Pueblo Navarro talde parlamentarioari atxikitako foru parlamentari Begoña Ganuza Bernaola andreak idatzizko galdera egin du (9-18/PES-00101), zeinaren bidez informazioa eskatzen baitu “txertoak unibertsalizatzeko neurriei” buruz. Honako hau da Nafarroako Gobernuko Osasuneko kontseilariak igorri beharreko informazioa:

Osasun Departamentuak neurririk ezarriko al du txertoak unibertsalizatzeko?

Haurrak txertatzeko Nafarroako egutegi ofiziala aldatzen duen Nafarroako Osasun Departamentuko kontseilariaren otsailaren 26ko 75E/2016 Foru Aginduaren bidez ezarritako txerto-programak Osasun Sistema Nazionalaren Lurralde arteko Kontseiluko Osasun Publikoaren Batzordean onetsitako txerto guzti-guztiak biltzen ditu.

****

Haurrak txertatzeko Nafarroako egutegi ofizialean jasotako txertoak doanekoak dira eta herritar guzti-guztiei zuzenduta daude; horrenbestez, unibertsalak dira eta ez dago haiek unibertsaltzeko neurri berririk hartu beharrik.

Zer neurri?

Ez da bidezkoa.

Zein txerto?

Batere ez.

Ba al du asmorik papilomaren aurkako haur-txertoa mutilei ere zabaltzeko?

Haurrek pairatzen duten giza papilomaren birusaren aurkako txertoak zabaltzeko asmorik ez dago, honako arrazoi hauengatik:

– Nafarroan nesken txertatzearen estaldura % 85etik gorakoa da.

– Nesken % 70etik gorako estaldurak daudenean, denborarekin, populazioaren babes kolektiboa lortzen da, halako moduz non txertoen genotipoen aurrean babestuta geratzen baitira, halaber, txertatu ez diren neskatoak/emakumeak eta txertatu gabeko haur/gizon heterosexualak, zeren eta giza papilomaren birusak heterosexualen artean zirkulatzeari uzten baitio, haren antigenoak txertoan badaudelako. Txertatuta dauden emakumeak ez dira kutsatzen eta, horrenbestez, ezin dituzte gizonak kutsatu, ez eta beste emakume batzuk ere, txertatuta egon ala ez.

– Babes kolektibo hori ez litzateke iritsiko gizonekin sexua duten gizonengana, eta aurreikusita dago Nafarroako helduen txertoaren egutegiaren hurrengo aldaketan giza papilomaren birusaren aurkako txertoa jasotzea gizonekin sexua duten gizonentzat, 26 urtetik beherakoak direnentzat. Nolanahi ere, aldaketa hori egin baino lehen, indikazio hori nazio mailan Txertoen Programarako eta Erregistrorako Ponentzian onetsiko litzateke, eta Osasun Sistema Nazionaleko Lurralde arteko Kontseiluko Osasun Publikoaren Batzordeak berak ere onetsiko luke.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2018ko maiatzaren 24an.

Osasuneko kontseilaria: Fernando Domínguez Cunchillos